KIRJALLINEN KYSYMYS P-3274/01 esittäjä(t): Patricia McKenna (Verts/ALE) komissiolle. Vesiviljelyn kehityssuunnitelmat Irlannissa.



Virallinen lehti nro 115 E , 16/05/2002 s. 0245 - 0247



KIRJALLINEN KYSYMYS P-3274/01 esittäjä(t): Patricia McKenna (Verts/ALE) komissiolle (20. marraskuuta 2001) Aihe: Vesiviljelyn kehityssuunnitelmat Irlannissa Irlannin hallitus on ilmoittanut yli 73 miljoonan euron rahoituksesta vesiviljelyn kehittämiseen osana kansallista kehityssuunnitelmaa vuosina 20002006. Vastauksessaan 30. maaliskuuta 2001 päivättyyn aiempaan kirjalliseen kysymykseen komissio totesi, että EU tukee toimintaohjelmia kalatalouden ohjauksen rahoitusvälineen (KOR) kautta samana ajanjaksona noin 25 miljoonalla eurolla. Komissio on myös antanut varoituskirjelmiä Irlannin hallitukselle EU:n lainsäädännön rikkomuksista, jotka liittyvät vesiviljelyhankkeisiin erityisten suojelutoimien alueilla ja erityissuojelualueilla, kuten Lough Swillyssä ja Trawbreaga Bayssä, Donegalissa sekä Kenmare Bayssä, Co Kerryssä. Irlannin kulttuuriperinnöstä vastaava ministeri Sile de Valera toisti äskettäin, että hallituksella ei ole mitään aikeita laatia ympäristövaikutusten arviointia tai lähtötilanteen kartoitusta, joilla arvioitaisiin vapaan vesiviljelyn kehityshankkeiden vaikutuksia Lough Swillyn alueella. Miten komissio sovittaa toisiinsa nämä kaksi seikkaa, ja voiko se keskeyttää hankkeiden rahoittamisen KOR:n kautta, jotta varmistetaan, ettei komissio tue välillisesti Euroopan mittakaavassa merkittävien ympäristökohteiden pilaantumista edelleen? Voiko komissio myöntää tukea Lough Swillyn paikalliselle kampanjaryhmälle lähtötilanteen kartoituksen rahoittamiseksi ja jos voi, millä keinoin? Franz Fischlerin komission puolesta antama vastaus (14. joulukuuta 2001) Vesiviljelyn kehitystä Irlannissa rahoitetaan alueellisten ohjelmien South-East (SE) sekä Border, Midland ja West (BMW) perusteella. Loch Swillyn alue kuuluu jälkimmäiseen. Vesiviljelyn kehittämisohjelma on osa kalasatamia, gaeltach/saaristosatamia ja vesiviljelyä koskevaa toimenpidettä, joka kuuluu paikallisyritysten toimintalinjaan. BMW-ohjelman vesiviljelyn osa-ohjelman kokonaismenot ovat 46,28 miljoonaa euroa, josta 16,07 miljoonaa euroa on kalatalouden ohjauksen rahoitusvälineen (KOR) rahoitusta. Irlannin kansallisessa kehittämissuunnitelmassa todetaan, että rakennerahastojen yleisistä säännöistä 21. päivänä kesäkuuta 1999 annetun neuvoston asetuksen (EY) N:o 1260/1999(1) 12 artiklan mukaan yhteisön tukea saavien hankkeiden on aina oltava ympäristöä, miesten ja naisten tasa-arvoa, kilpailua ja julkisia hankintoja koskevien yhteisön toimintaperiaatteiden mukaisia. Näitä horisontaalisia kysymyksiä käytetään myös hankkeiden yksityiskohtaisempien valintaperusteiden määrittelemiseksi kussakin ohjelma-asiakirjan täydennyksessä. Alueellisen BMW-ohjelman ohjelma-asiakirjan täydennykseen kuuluvan vesiviljelytoimenpiteen osalta todetaan, että hankkeet valitaan sen mukaan, miten ne vastaavat lakisääteisiä lupa- ja suunnittelusäännöksiä sekä köyhyyttä, maaseudun kehittämistä, ympäristöä sekä miesten ja naisten välistä tasa-arvoa koskevia yhteisön sääntöjä. Lisäksi BMW-ohjelman ohjelma-asiakirjan täydennyksessä todetaan, että vesiviljelyn osa-ohjelmalla olisi oltava myönteinen vaikutus ympäristöön, koska hankkeet valitaan sen perusteella, miten niiden esittäjät noudattavat suunnittelua, mukaan lukien ympäristövaikutusten arviointia (YVA) ja yhteisön säännöksiä. Tiettyjen julkisten ja yksityisten hankkeiden ympäristövaikutuksista 27 päivänä kesäkuuta 1985 annetun neuvoston direktiivin 85/337/ETY(2), sellaisena kuin se on muutettuna 3. päivänä maaliskuuta 1997 annetulla neuvoston direktiivillä 91/11/EY(3), liitteeseen II sisältyy kalan tehoviljely eli hankkeet, joiden osalta jäsenvaltioiden on hankekohtaisen tutkimuksen taikka jäsenvaltioiden asettamien kynnysarvojen tai kriteerien perusteella määriteltävä, onko hanketta arvioitava saman direktiivin 510 artiklan mukaisesti. Kalatalousalan rakenteellisia toimia koskevista yksityiskohtaisista säännöistä ja edellytyksistä 17. päivänä joulukuuta 1999 annetun, kalatalouden ohjauksen rahoitusvälinettä (KOR) koskevan neuvoston asetuksen (EY) N:o 2792/1999(4) mukaan tehoviljelyhankkeiden esittäjien on toimitettava hallintoviranomaiselle direktiivin 85/337/ETY liitteessä IV säädetyt tiedot tukihakemuksensa yhteydessä. Hallintoviranomaisen on päätettävä, onko hanke esitettävä arvioitavaksi saman direktiivin 510 artiklan nojalla. Jos julkista tukea myönnetään, ympäristövaikutusten arviointia koskevien tietojen keruukustannuksiin ja kaikkiin arviointikustannuksiin voidaan myöntää tukea KOR:sta. Toisin sanoen kalan tehoviljelyhankkeelle voidaan myöntää tukea KOR:sta vasta, kun sen ympäristövaikutukset on arvoitu asianmukaisesti. Arvoisan parlamentin jäsenen huomiota kiinnitetään myös jäsenvaltioiden velvollisuuteen varmistaa, että vesiviljelyhankkeet ja -toimet täyttävät luonnonvaraisten lintujen suojelusta 2. päivänä huhtikuuta 1979 annetun neuvoston direktiivin 79/409/ETY(5) ja luontotyyppien sekä luonnonvaraisen eläimistön ja kasviston suojelusta 21. päivänä toukokuuta 1992 annetun neuvoston direktiivin 92/43/ETY(6) vaatimukset. Näihin voi sisältyä muun muassa vaatimus sellaisten suunnitelmien ja hankkeiden asianmukaisesta arvioinnista, joilla todennäköisesti on merkittävä vaikutus näiden direktiivien nojalla suojeltuihin kohteisiin. (1) EYVL L 161, 26.6.1999. (2) EYVL L 175, 5.7.1985. (3) EYVL L 73, 14.3.1997. (4) EYVL L 337, 30.12.1999. (5) EYVL L 103, 25.4.1979. (6) EYVL L 206, 22.7.1992.